## Uredba o unutarnjem ustrojstvu Ministarstva za europske integracije

### NN 70/2001 (3.8.2001.), Uredba o unutarnjem ustrojstvu Ministarstva za europske integracije

# VLADA REPUBLIKE HRVATSKE

if !supportEmptyParas endif

1200

Na temelju članka 60. stavaka 1. i 2.
Zakona o sustavu državne uprave (»Narodne novine«, br. 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje
ustrojstvo tijela državne uprave (»Narodne novine«, broj 43/2000), Vlada
Republike Hrvatske je na sjednici održanoj 26. srpnja 2001. godine, donijela

## UREDBU

### o unutarnjem ustrojstvu Ministarstva za europske integracije

I. OPĆE ODREDBE

Članak 1.

Ovom Uredbom uređuje se unutarnje
ustrojstvo Ministarstva za europske integracije (u daljnjem tekstu:
Ministarstvo), nazivi upravnih organizacija i drugih ustrojstvenih jedinica u
sastavu Ministarstva, njihov djelokrug i način upravljanja, te okvirni broj
državnih službenika i namještenika Ministarstva.

II. UNUTARNJE USTROJSTVO I DJELOKRUG

Članak
2.

Za
obavljanje poslova iz djelokruga Ministarstva ustrojavaju se sljedeće unutarnje
ustrojstvene jedinice:

1.
Kabinet ministra

2.
Tajništvo

3.
Uprava za usklađivanje pravnog sustava

4.
Uprava za strategiju integriranja

5.
Uprava za koordinaciju programa pomoći i suradnje s Europskom unijom

6.
Uprava za informiranje, obrazovanje i prevođenje

7.
Tajništvo Glavnog pregovarača za Europsku uniju.

1. KABINET MINISTRA

Članak
3.

Kabinet
ministra je posebna ustrojstvena jedinica koja za ministra za europske
integracije (u daljnjem tekstu ministra) i njegovog zamjenika obavlja
protokolarne poslove, poslove u svezi odnosa sa sredstvima javnog priopćavanja,
te druge stručne i administrativne poslove.

Na
čelu Kabineta ministra je tajnik Kabineta ministra. Tajnik Kabineta ministra
koordinira rad članova Kabineta, obavlja stručne poslove za ministra i
zamjenika ministra, brine o redovitom radu Kabineta, obavlja protokolarne
poslove vezane za aktivnosti ministra i zamjenika, vodi zapisnik sa sjednica
Kolegija ministra i obavlja druge povjerene mu poslove.

Samostalni izvršitelji za posebne službene
potrebe Ministarstva

Članak
4.

Uz
Kabinet ministra se predviđa šest samostalnih izvršitelja:

1.
glasnogovornik

2.
savjetnik za europske integracije na županijskoj razini i odnose sa županijama

3.
savjetnik za odnose s Vladom Republike Hrvatske i Hrvatskim saborom

4.
savjetnik za organizaciju rada i unutarnju koordinaciju

5.
savjetnik za poslove informatizacije, sustav kvalitete i unutarnju kontrolu

6.
savjetnik za pravna pitanja.

Glasnogovornik brine o nastupu ministra,
zamjenika ministra i pomoćnika ministra u hrvatskim i stranim medijima, u
suradnji s Odjelom za informiranjem planira i provodi Komunikacijsku strategiju
i druge medijske aktivnosti Ministarstva, uz pomoć uprava ministarstva
koordinira izradu odgovora na stručna novinarska pitanja, zamjenjuje ministra i
zamjenika ministra u javnim nastupima ukoliko su oni spriječeni i obavlja druge
protokolarne poslove vezane za aktivnosti ministra i zamjenika.

Savjetnik
za europske integracije na županijskoj razini je zadužen je za komunikaciju s
djelatnicima županijskih savjeta za europske integracije i djelatnicima lokalne
uprave i samouprave te za koordinaciju provedbe projekata koje uprave
Ministarstva provode na razini županija, a tiču se programiranja, provedbe i
nadzora provedbe programa tehničke pomoći Europske unije, informiranja javnosti
i obrazovanja djelatnika lokalne uprave i samouprave.

Savjetnik
za odnose s Vladom Republike Hrvatske i Hrvatskom saborom zadužen je za
distribuciju dokumenata koji dolaze iz Vlade Republike Hrvatske ili Hrvatskog
sabora u Ministarstvo, te raspodjelu i izvršenje zadataka po zaključcima Vlade
Republike Hrvatske. Savjetnik koordinira pripreme dokumenata i drugih akata
koji se iz Ministarstva upućuju na Vladu Republike Hrvatske i Hrvatski sabor.
Zadužen je za održavanje kontakata sa stručnim službama Vlade Republike
Hrvatske i Hrvatskog sabora te za komunikaciju i informiranje članova
koordinacija Vlade Republike Hrvatske i odbora Hrvatskog sabora koji su vezani
na rad Ministarstva.

Savjetnik
za organizaciju rada i unutarnju koordinaciju zadužen je za pripremu i
realizaciju izvanrednih projekata koji ne spadaju pod izravnu nadležnost uprava
Ministarstva, te za koordinaciju projektnih zadataka koji uključuju više uprava
Ministarstva i drugih organizacijskih jedinica izvan Ministarstva. Obavlja i
druge poslove koje mu povjeri ministar.

Savjetnik
za poslove informatizacije, sustav kvalitete i unutarnju kontrolu zadužen je za
stručno koordiniranje poslova informatizacije u Ministarstvu, koordiniranje
provedbe programa tehničke pomoći u pogledu informatičke podrške i baza
podataka te za koordiniranje poslova internetizacije. Zadužen je za realizaciju
uvođenja sustava kvalitete u rad Ministarstva te za njegovo unaprjeđivanje kao
i za provođenje unutarnje kontrole u Ministarstvu. Obavlja i druge poslove koje
mu povjeri ministar.

Savjetnik
za pravna pitanja zadužen je za pravnu obradu i nadzor nad provedbom svih
natječaja koje provodi Ministarstvo, koordinira rad vanjskih pravnih savjetnika
i pravnih zastupnika u slučaju pravnih sporova, po ovlaštenju ministra i prema
dobivenim naputcima vodi pregovore za sklapanje ugovora s vanjskim dobavljačima
i davateljima usluga u granicama date ovlasti. Obavlja i druge pravne poslove
po nalogu ministra.

2. TAJNIŠTVO

Članak 5.

Tajništvo je posebna ustrojstvena jedinica
koja obavlja stručne i administrativne poslove vezane za: organizaciju i
koordinaciju rada ustrojstvenih jedinica, vođenje brige o stanju kadrova u
Ministarstvu i predlaganje planova stručnog usavršavanja i osposobljavanja
državnih službenika i namještenika; poduzimanje mjera za osiguranje
učinkovitosti na radu; uredno i pravilno korištenje imovine i sredstava za rad;
financijsko-računo­vodstvene poslove, te obavljanje drugih poslova koje mu
povjeri ministar.

U Tajništvu se ustrojavaju:

1. Odjel za organizacijske, kadrovske,
opće poslove i poslove informatizacije

2. Odjel za financijske i računovodstvene
poslove.

1. Odjel za organizacijske, kadrovske,
opće poslove i poslove informatizacije

Članak 6.

Odjel za organizacijske, kadrovske, opće
poslove i poslove informatizacije je unutarnja ustrojstvena jedinica koja
obavlja stručne i administrativne poslove vezane za: organizaciju i
koordinaciju rada ustrojstvenih jedinica, vođenje brige o stanju kadrova u
Ministarstvu i predlaganje planova stručnog usavršavanja i osposobljavanja
državnih službenika i namještenika; poslove pisarnice, pismohrane, prijepisa,
umnožavanja te obavlja i druge pomoćne i tehničke poslove koje mu povjeri
ministar. Odjel obavlja stručne i administrativne poslove vezane za:
planiranje, razvoj i održavanje informacijskog sustava Ministarstva; planiranje
i provedbu programa informatičkog obrazovanja službenika i namještenika;
povezivanje Ministarstva s drugim tijelima državne uprave i lokalne samouprave
te resornim institucijama i ustanovama; tehničko održavanje internet stranice
Ministarstva; izrađivanje informatičkih programa za potrebe Ministarstva te
druge poslove koje mu povjeri ministar.

U Odjelu za organizacijske, kadrovske,
opće poslove i poslove informatizacije ustrojavaju se:

a) Odjeljak za kadrovske i organizacijske
poslove

b) Odjeljak za pomoćno-tehničke poslove

c) Odjeljak za opće poslove

d) Odjeljak za poslove informatizacije.

2. Odjel za financijske i računovodstvene
poslove

Članak 7.

Odjel za financijske i računovodstvene
poslove je unutarnja ustrojstvena jedinica koja obavlja stručne i
administrativne poslove vezane za: računovodstvo, financijsko poslovanje,
obračun plaća, te druge financijsko-računovodstvene poslove koje mu povjeri
ministar.

3. UPRAVA ZA USKLAĐIVANJE PRAVNOG SUSTAVA

Članak
8.

Uprava
za usklađivanje pravnog sustava koordinira usklađi­vanje pravnog sustava
Republike Hrvatske s pravnim sustavom Europske unije i s obvezama preuzetim
međunarodnim ugovorima sklopljenim u okviru Vijeća Europe; vrši analizu
usklađenosti pravnog sustava Republike Hrvatske s pravnim sustavom Europske
unije i s pravnim instrumentima Vijeća Europe; predlaže mjere radi usklađivanja
zakonodavstva; prati integracijske zakonodavne procese država kandidata za
članstvo u Europskoj uniji; oba­vještava javnost o pravnom sustavu Europske
unije i o pravnim instrumentima Vijeća Europe te daje stručnu pomoć radnim
tijelima Vlade Republike Hrvatske, tijelima državne uprave i tijelima lokalne i
područne (regionalne) samouprave u usklađivanju pravnog sustava Republike
Hrvatske s pravnim sustavom Europske unije; sudjeluje u procesu pregovaranja s
Europskom unijom te daje administrativnu i stručnu podršku tijelima uključenim
u proces pregovaranja s Europskom unijom.

U Upravi za usklađivanje pravnog sustava
ustrojavaju se:

1. Odjel za analizu usklađenosti pravnog
sustava

2. Odjel za praćenje procesa usklađivanja
pravnog sustava.

1. Odjel za analizu usklađenosti pravnog
sustava

Članak 9.

Odjel za analizu usklađenosti pravnog
sustava vrši analizu usklađenosti pravnog sustava Republike Hrvatske s pravnim
sustavom Europske unije i s pravnim instrumentima Vijeća Europe te izrađuje
mišljenja o usklađenosti nacrta prijedloga propisa s acquis communautaireom
Europske unije i s pravnim instrumentima Vijeća Europe.

U Odjelu za analizu usklađenosti pravnog
sustava ustrojavaju se:

a) Odsjek za pravo Europske unije i pravo
Vijeća Europe I

b) Odsjek za pravo Europske unije i pravo
Vijeća Europe II.

a) Odsjek za pravo Europske unije i pravo
Vijeća Europe I

Članak 10.

Odsjek za pravo Europske unije i pravo
Vijeća Europe I vrši analizu usklađenosti nacrta prijedloga propisa s propisima
Europske unije, s obvezama preuzetim Sporazumom o stabilizaciji i pridruživanju
između Europskih zajednica i njihovih država članica i Republike Hrvatske i s
pravnim instrumentima Vijeća Europe te izrađuje mišljenja o usklađenosti nacrta
prijedloga propisa u slijedećim područjima: slobodno kretanje dobara, osoba,
usluga i kapitala, trgovačko pravo, pravo tržišnog natjecanja, promet, porezi,
ekonomska i monetarna unija, zaštita potrošača i zdravlja, pravosuđe i
unutarnji poslovi, carinska unija, vanjski odnosi, zajednička vanjska i
sigurnosna politika te institucije.

b) Odsjek za pravo Europske unije i pravo
Vijeća Europe II

Članak 11.

Odsjek za pravo Europske unije i pravo
Vijeća Europe II vrši analizu usklađenosti nacrta prijedloga propisa s
propisima Europske unije, s obvezama preuzetim Sporazumom o stabilizaciji i
pridruživanju između Europskih zajednica i njihovih država članica i Republike
Hrvatske i s pravnim instrumentima Vijeća Europe te izrađuje mišljenja o
usklađenosti nacrta prijedloga propisa u slijedećim područjima: poljoprivreda,
ribarstvo, socijalna politika i zapošljavanje, energetika, industrijska
politika, malo i srednje poduzetništvo, znanost i istraživanje, obrazovanje,
telekomunikacije i informacijska tehnologija, kultura i audiovizualna politika,
regionalna politika i strukturni fondovi, zaštita okoliša, statistika,
financijska kontrola i proračun.

2. Odjel za praćenje procesa usklađivanja
pravnog sustava

Članak 12.

Odjel za praćenje procesa usklađivanja
pravnog sustava koordinira usklađivanje pravnog sustava Republike Hrvatske s
pravnim sustavom Europske unije i s obvezama preuzetim međuna­rodnim ugovorima
sklopljenim u okviru Vijeća Europe; predlaže mjere radi usklađivanja
zakonodavstva; prati integracijske zakonodavne procese država kandidata za
članstvo u Europskoj uniji; obavještava javnost o pravnom sustavu Europske
unije i o pravnim instrumentima Vijeća Europe te daje stručnu pomoć radnim
tijelima Vlade, tijelima državne uprave i tijelima lokalne i pod­ručne (regionalne)
samouprave u usklađivanju pravnog sustava Republike Hrvatske s pravnim sustavom
Europske unije; sudjeluje u procesu pregovaranja s Europskom unijom te daje
administrativnu i stručnu podršku tijelima uključenim u proces pregovaranja s
Europskom unijom.

U Odjelu za praćenje procesa usklađivanja
pravnog sustava ustrojavaju se:

a) Odsjek za provođenje mjera za provedbu
procesa, institucionalnu suradnju, dokumentaciju i stručne informacije

b) Odsjek za izradu programa usvajanja
acquisa i podršku procesu pregovora.

a) Odsjek za provođenje mjera za provedbu
procesa, institucionalnu suradnju, dokumentaciju i stručne informacije

Članak 13.

Odsjek za provođenje mjera za provedbu
procesa, institucionalnu suradnju, dokumentaciju i stručne informacije prati
napredak država kandidata za članstvo u Europskoj uniji u procesu zakonodavne
prilagodbe i uključivanja u Europsku uniju; predlaže metodologiju usklađivanja
zakonodavstva; obavještava javnost o pravnom sustavu Europske unije i o pravnim
instrumentima Vijeća Europe te daje stručnu pomoć radnim tijelima Vlade
Republike Hrvatske, tijelima državne uprave i tijelima lokalne i područne
(regionalne) samouprave u usklađivanju pravnog sustava Republike Hrvatske s
pravnim sustavom Europske unije; surađuje s domaćim i inozemnim stručnim
savjetnicima; sudjeluje u organizaciji stručnih savjetovanja, radionica,
seminara i tečajeva; vodi dokumentaciju propisa Europske unije, usklađenih
propisa Republike Hrvatske kao i njihovih prijevoda te vodi baze podataka o
usklađivanju pravnog sustava.

b) Odsjek za izradu programa usvajanja *acquisa*
i podršku procesu pregovora

Članak 14.

Odsjek za izradu programa usvajanja *acquisa*
i podršku procesu pregovora koordinira i prati ispunjavanje obveza preuzetih
Sporazumom o stabilizaciji i pridruživanju između Europskih zajednica i
njihovih država članica i Republike Hrvatske u svezi s usklađivanjem
zakonodavstva te pruža stručnu podršku tijelima uključenim u provedbu
Sporazuma; koordinira izradu Nacionalnog programa za usvajanje acquisa te
koordinira i prati njegovu provedbu; koordinira aktivnosti tijela državne
uprave radi učinkovitog usvajanja *acquisa* te pruža potrebnu stručnu
podršku tijelima državne uprave tijekom procesa usvajanja *acquisa;*
sudjeluje u procesu pregovaranja s Europskom unijom i procesu analitičkog
pregleda zakonodavstva te daje administrativnu i stručnu podršku tijelima
uključenim u proces pregovaranja s Europskom unijom.

4. UPRAVA ZA STRATEGIJU INTEGRIRANJA

Članak
15.

Uprava
za strategiju integriranja koordinira aktivnosti tijela državne uprave u cilju
efikasne provedbe gospodarskih prilagodbi Republike Hrvatske prema Europskoj
uniji, prati zbivanja u ključnim politikama Europske unije relevantnim za
Hrvatsku i napredak zemalja kandidata u procesu prilagodbi i integriranja u
Europsku uniju, radi na uspostavi i unapređenju koordinacijskih mehanizama u
Republici Hrvatskoj na svim razinama vezano uz gospodarske aspekte
integriranja, koordinira rad na praćenju provedbi procesa gospodarskih
prilagodbi Republike Hrvatske prema Europskoj uniji, potiče i razvija redovitu
praksu provođenja analiza gospodarskih posljedica integracije uključujući
utjecaje usvajanja acquisa na gospodarstvo, inicira i koordinira rad na
strateškim dokumentima vezano uz gospodarske aspekte integriranja u Europsku uniju,
priprema analitičke podloge za proces pregovora s Europskom unijom vezano uz
gospodarska pitanja, pruža stručnu podršku tijelima uključenim u proces
pregovaranja s Europskom unijom i implementaciju Sporazuma o stabilizaciji i
pridruživanju, koordinira i prati provedbu Sporazuma o stabilizaciji i
pridruživanju s Europskom unijom, koordinira stvaranje informacijske podloge
potrebne tijelima Europske unije za izradu analiza i mišljenja o mogućnostima
prijema Republike Hrvatske u punopravno članstvo.

U Upravi za strategiju integriranja
ustrojavaju se:

1. Odjel za koordinaciju i praćenje
provedbe

2. Odjel za analitiku.

1. Odjel za koordinaciju i praćenje
provedbe

Članak 16.

Odjel za koordinaciju i praćenje provedbe
obavlja poslove vezane za: pružanje stručne podrške tijelima uključenim u
proces pregovaranja s Europskom unijom, osmišljava, koordinira i obrađuje
materijale vezane za pokretanje rada na izradi strateških dokumenata za
pridruživanje Republike Hrvatske Europskoj uniji, koordinira i analizira implementaciju
Sporazuma o stabilizaciji i pridruživanju, radi na stvaranju informacijske
podloge potrebne tijelima Europske unije za izradu analiza i mišljenja o
mogućnostima prijema Republike Hrvatske u punopravno članstvo, te koordinira
tijela državne uprave u procesu prilagođavanja hrvatskog gospodarstva uvjetima
funkcioniranja jedinstvenog tržišta te gospodarskog sustava Europske unije.

2. Odjel za analitiku

Članak 17.

Odjel za analitiku obavlja stručne poslove
vezane za: pripremu analitičke podloge za kontinuirano praćenje ključnih
politika Europske unije, prati analitičke dokumente zemalja kandidata vezano uz
gospodarske aspekte integriranja, potiče i razvija redovitu praksu provođenja
analiza gospodarskih učinaka integracije uključujući utjecaje usvajanja *acquisa*
na gospodarstvo Republike Hrvatske, te izrađuje očitovanje Ministarstva na
različite dokumente koji se tiču gospodarskih prilagodbi i potpadaju u
nadležnost Odjela.

5. UPRAVA ZA KOORDINACIJU PROGRAMA POMOĆI
I SURADNJE S EUROPSKOM UNIJOM

Članak 18.

Uprava za koordinaciju programa pomoći i
suradnje s Europskom unijom upravna je organizacija u sastavu Ministarstva za
europske integracije i središnja jedinica za obavljanje poslova u svezi sa
koordiniranjem procesa programiranja, provedbe i praćenja provedbe programe
pomoći i suradnje s Europskom unijom, osim za poslove u svezi s financiranjem,
nabavom, plaćanjem, nadzorom i revizijom provedbe svih programa i projekata
pomoći Europske unije Republici Hrvatskoj. Surađuje sa središnjom jedinicom za
obavljanje poslova u svezi s financiranjem, nabavom, plaćanjem, nadzorom i
revizijom provedbe svih programa i projekata pomoći Europske unije Republici
Hrvatskoj; priprema izvještaje o provedbi programa pomoći i suradnje s
Europskom unijom za nacionalnog koordinatora programa pomoći i Europsku
komisiju; pregovara s Europskom komisijom vezano za poslove iz njenog
djelokruga rada; predlaže mjere radi osiguranja učinkovitog prikupljanja i
korištenja programa pomoći i suradnje, i pruža stručnu pomoć tijelima državne uprave
pri izradi projekata.

U Upravi za koordinaciju programa pomoći i
suradnje s Europskom unijom ustrojavaju se:

1. Odjel za nacionalne programe

2. Odjel za programe regionalne,
transnacionalne i preko­granične suradnje.

1. Odjel za nacionalne programe

Članak 19.

Odjel za nacionalne programe koordinira
programiranje, provedbu i praćenje provedbe nacionalnih programa pomoći i
suradnje s Europskom unijom, surađuje sa središnjom jedinicom za obavljanje
poslova u svezi s financiranjem, nabavom, plaćanjem, nadzorom i revizijom
provedbe svih nacionalnih programa i projekata pomoći Europske unije Republici
Hrvatskoj; vezano za poslove iz svog djelokruga rada priprema izvještaje o
provedbi programa pomoći i suradnje s Europskom unijom za nacionalnog
koordinatora programa pomoći i Europsku komisiju, pregovara s Europskom
komisijom, predlaže mjere radi osiguranja učinkovitog prikupljanja i korištenja
programa pomoći i suradnje, i pruža stručnu pomoć tijelima državne uprave pri
izradi projekata.

2. Odjel za programe regionalne,
transnacionalne i prekogranične suradnje

Članak 20.

Odjel za programe regionalne,
transnacionalne i prekogra­nične suradnje koordinira programiranje, provedbu i
praćenje provedbe programa regionalne, transnacionalne i prekogranične
suradnje; vezano za poslove iz svog djelokruga rada surađuje sa središnjom
jedinicom za obavljanje poslova u svezi s financiranjem, nabavom, plaćanjem,
nadzorom i revizijom provedbe programa i projekata pomoći Europske unije
Republici Hrvatskoj, priprema izvještaje o provedbi programa pomoći i suradnje
s Europskom unijom za nacionalnog koordinatora programa pomoći i Europsku
komisiju, pregovara s Europskom komisijom, predlaže mjere radi osiguranja
učinkovitog prikupljanja i korištenja programa pomoći i suradnje, i pruža stručnu
pomoć tijelima državne uprave pri izradi projekata.

6. UPRAVA ZA INFORMIRANJE, OBRAZOVANJE
I PREVOĐENJE

Članak 21.

Uprava
za informiranje, obrazovanje i prevođenje priprema i provodi komunikacijsku
strategiju za obavještavanje javnosti o raznim aspektima integracije Republike
Hrvatske u Europsku uniju; obavlja poslove razmijene i prijenosa informacija
unutar Ministarstva te između Ministarstva i radnih tijela Vlade, tijela
državne uprave te tijela lokalne uprave i samouprave kao i nevladinih organizacija;
obavlja poslove upoznavanja i informiranja javnosti o Europskoj uniji i Vijeću
Europe; u suradnji s drugim nadležnim tijelima državne uprave utvrđuje potrebe
za obrazovanjem i usavršavanjem u području europskih integracija, organizira i
koordinira programe obuke i usavršavanja za europske integracije (predavanja,
seminari, konferencije, tečajevi, kraći stručni boravci u inozemnim
institucijama); priprema i provodi program stipendiranja poslijediplomskih
europskih studija u inozemstvu, te poslijediplomskih i specijalističkih studija
u zemlji, a u suradnji s drugim tijelima državne uprave planira zapošljavanje
mladih stipendista Vlade Republike Hrvatske iz područja europskih integracija;
potiče i podupire uvođenje predmeta koji se odnose na pitanja europskih
integracija u programe hrvatskih škola, visokih učilišta i sveučilišta i
osnivanje specijaliziranih poslijediplomskih europskih studija; obavlja poslove
prevođenja, redakture te koordinacije prevođenja redakture i lekture primarnih
i sekundarnih akata zakonodavstva Europske unije na hrvatski jezik; prevođenja
te koordinacije prevođenja, redakture i lekture relevantnog domaćeg
zakonodavstva na jedan od službenih jezika Europske unije; obavlja poslove
prevođenja i koordinacije prevođenja za potrebe cijelog Ministarstva; priprema
prijedloge za uspostavljanje jedinstvene terminologije Europske unije; priprema
i redovito ažurira pojmovnike terminologije Europske unije na hrvatskom jeziku;
postavlja baze podataka u svrhu koordinacije svih područja rada prevoditelja i
terminologa; stvara i održava baze podataka prijevoda propisa Europske unije na
hrvatskom jeziku; održava baze podataka prijevoda propisa Republike Hrvatske na
jednom od službenih jezika Europske unije; osniva i koordinira rad savjeta za
stručnu reviziju; organizira programe stručne izobrazbe za djelatnike odjela za
prevođenje kao i za prevoditelje i lektore koji rade kao vanjski suradnici
putem seminara, konferencija i tečajeva, studijskih putovanja i sl.; priprema
metodološka i ostala uputstva za rad za unutarnju uporabu u Odjelu za
prevođenje, kao i za vanjske suradnike; priprema i provodi javni natječaj za
prevodilačke i lektorske usluge vanjskih suradnika; objavljuje prijevode u
dvojezičnoj verziji (paralelno na izvornom i ciljnom jeziku) u tiskanom i
elektronskom obliku; potiče istraživački rad iz područja metodologije
prevođenja i terminološke obrade; potiče unapređivanje prevoditeljske struke.

U Upravi za informiranje, obrazovanje i
prevođenje ustrojavaju se:

1. Odjel za informiranje i obrazovanje

2. Odjel za prevođenje *acquisa* na
hrvatski jezik

3. Odjel za prevođenje hrvatskog
zakonodavstva i za prevo­đenje za potrebe
Ministarstva.

1. Odjel za informiranje i obrazovanje

Članak 22.

Odjel za informiranje i obrazovanje
priprema i provodi komunikacijsku strategiju za obavještavanje javnosti o
raznim aspektima integracije Republike Hrvatske u Europsku uniju; obavlja
poslove razmjene i prijenosa informacija o raznim aspektima europskih
integracija Republike Hrvatske u Europsku uniju unutar Ministarstva te između
Ministarstva i radnih tijela Vlade, tijela državne uprave te tijela lokalne
uprave i samouprave kao i nevladinih organizacija; obavještava opću javnost i
interesne skupine o europskim integracijama Republike Hrvatske te općenito o
europskim integracijskim procesima; u suradnji s ostalim tijelima državne
uprave utvrđuje potrebe za usavršavanjem u području europskih integracija, što
uključuje razvoj specifičnih znanja, vještina i sposobnosti, sve s ciljem što
boljeg prilagođavanja i razvitka državne uprave Republike Hrvatske za procese
integriranja Republike Hrvatske u Europsku uniju; izrađuje plan usavršavanja i
organizira programe obuke o europskim integracijama; organizira dodjeljivanje
stipendija za poslijediplomske europske studije u zemlji i inozemstvu te potiče
i podupire uvođenje predmeta koji se odnose na pitanja europskih integracija u
programe hrvatskih škola, visokih učilišta i sveučilišta i osnivanje
specijaliziranih poslijediplomskih europskih studija.

U
Odjelu za informiranje i obrazovanje ustrojavaju se:

a)
Odsjek za informiranje

b)
Odsjek za obrazovanje.

a) Odsjek za informiranje

Članak
23.

Odsjek
za informiranje izrađuje i provodi u djelo komunikacijsku strategiju za
obavještavanje javnosti o europskim integracijama Republike Hrvatske, obavještava
opću javnost te posebno unutar nje definirane ciljne skupine o raznim aspektima
europskih integracija Republike Hrvatske u Europsku uniju te o europskim
integracijskim procesima općenito; potiče i podupire uvođenje predmeta koji se
odnose na pitanja europskih integracija u programe hrvatskih škola, visokih
učilišta i sveučilišta te osnivanje specijaliziranih poslijediplomskih
europskih studija.

b) Odsjek za obrazovanje

Članak
24.

Odsjek
za obrazovanje osmišljava, provodi i koordinira programe obrazovanja o
europskim integracijama za zaposlene u državnoj upravi; priprema i provodi
program stipendiranja poslijediplomskih europskih studija u inozemstvu, te
poslijediplomskih i specijalističkih studija u zemlji, a u suradnji s drugim
tijelima državne uprave planira zapošljavanje mladih stipendista Vlade
Republike Hrvatske iz područja europskih integracija.

2. Odjel za prevođenje acquisa na hrvatski
jezik

Članak
25.

Odjel
za prevođenje *acquisa* na hrvatski jezik obavlja poslove prevođenja,
redakture te koordinacije prevođenja, redakture i lekture primarnih i
sekundarnih akata zakonodavstva Europske unije na hrvatski jezik, postavlja
baze podataka u svrhu koordinacije svih područja rada prevoditelja i
terminologa, stvara i održava baze podataka prijevoda propisa Europske unije na
hrvatskom jeziku, priprema prijedloge za uspostavljanje jedinstvene
terminologije, priprema i provodi javni natječaj za prevodilačke i lektorske
usluge vanjskih suradnika; priprema metodološke i ostala uput­stva za rad za
unutarnju uporabu u Odjelu, kao i za vanjske suradnike.

U
Odjelu za prevođenje *acquisa* ustrojavaju se dva odsjeka:

a)
Odsjek za jezičnu i terminološku redakturu

b)
Odsjek za pravnu redakturu i koordinaciju.

a) Odsjek za jezičnu i terminološku
redakturu

Članak 26.

Odsjek za jezičnu i terminološku redakturu
obavlja poslove koordinacije prevođenja i jezične redakture i lekture primarnih
i sekundarnih akata zakonodavstva Europskih zajednica i Vijeća Europe; u
suradnji sa stručnjacima iz različitih područja i s prevoditeljima, priprema
prijedloge za uspostavljanje jedinstvene terminologije Europske unije te
priprema i redovito ažurira pojmovnike terminologije Europske unije na
hrvatskom jeziku; organizira program stručne izobrazbe za djelatnike Odjela te
za vanjske suradnike Odjela; postavlja baze podataka u svrhu koordinacije svih
područja rada prevoditelja i terminologa; stvara i održava baze podataka
prijevoda propisa Europske unije na hrvatskom jeziku; održava baze podataka
prijevoda propisa Republike Hrvatske na jednom od službenih jezika Europske
unije.

b) Odsjek za pravnu redakturu i
koordinaciju

Članak 27.

Odsjek za pravnu redakturu i koordinaciju
obavlja poslove pravne redakture prevedenih tekstova te koordinacije prevođenja
i pripreme dokumenata za prijevod i raspoređivanje tekstova prema stručnim
područjima; osniva i koordinira rad savjeta za stručnu reviziju; uz pomoć
elektronske baze podataka prati tekstove za prevođenje; savjetuje o uporabi
nove terminologije i sudjeluje u izradi terminoloških pojmovnika i priručnika;

3. Odjel za prevođenje hrvatskog
zakonodavstva i za prevođenje za potrebe Ministarstva

Članak 28.

Odjel za prevođenje hrvatskog
zakonodavstva i za prevo­đe­nje za potrebe Ministarstva obavlja poslove
prevođenja te koordinacije prevođenja, redakture i lekture zakonodavstva
relevantnog za usklađivanje s *acquisom* Europske unije na jedan od
službenih jezika Europske unije, te obavlja poslove prevođenja i koordinacije
prevođenja za potrebe Ministarstva.

7. TAJNIŠTVO GLAVNOG PREGOVARAČA ZA
EUROPSKU UNIJU

Članak
29.

Tajništvo
Glavnog pregovarača za Europsku uniju ustrojava se kao samostalan odjel u
sastavu Ministarstva.

Tajništvo
Glavnog pregovarača za Europsku uniju pruža stručnu, tehničku i administrativnu
pomoć Glavnom pregovaraču.

Tajništvo
Glavnog pregovarača koordinira zadatke i poslove koji proističu iz pregovora.
Tajništvo obavlja poslove obrade i pripreme podloga tehničkih radnih skupina,
koordinira pripremu izvješća za Državno izaslanstvo, te sudjeluje u pripremi
sjednica Koordinacije za vođenje pregovora između Republike Hrvatske i Europske
unije.

Tajništvo
obavlja sve tehničke, stručne poslove vezane uz pregovore o Sporazumu o
stabilizaciji i pridruživanju i sve druge poslove prema nalogu Glavnog
pregovarača.

Tajništvo
surađuje sa svim Upravama unutar ministarstva u okviru svojih nadležnosti, te
drugim ministarstvima prema nalogu Glavnog pregovarača za Europsku uniju.

III. UPRAVLJANJE MINISTARSTVOM I
UNUTARNJIM USTROJSTVENIM JEDINICAMA U MINISTARSTVU

Članak 30.

Ministar predstavlja Ministarstvo i upravlja
njegovim radom.

Zamjenik ministra zamjenjuje ministra u
slučaju njegovog izbivanja ili spriječenosti, te obavlja i druge poslove koje
mu povjeri ministar.

Ukoliko zamjenik ministra nije imenovan,
ministra će za­mjenjivati pomoćnik ministra kojeg odredi ministar.

Radom
Kabineta ministra upravlja tajnik Kabineta ministra.

Radom
uprava Ministarstva upravljaju pomoćnici ministra.

Radom
Tajništva upravlja tajnik Ministarstva.

Radom
Tajništva Glavnog pregovarača za Europsku uniju upravlja Glavni pregovarač za Europsku
uniju i tajnik Glavnog pregovarača - načelnik.

Radom
odjela upravljaju načelnici odjela.

Članak
31.

Zamjenik
ministra odgovoran je za svoj rad ministru i Vladi.

Tajnik
Ministarstva te pomoćnici ministra odgovorni su za svoj rad ministru.

Tajnik
Glavnog pregovarača – načelnik odgovoran je za svoj rad Glavnom pregovaraču i
ministru.

Načelnici
odjela odgovorni su za svoj rad pomoćniku ministra, a u Tajništvu tajniku
Ministarstva.

Članak
32.

Ovlasti
i odgovornosti državnih službenika i namještenika pobliže će se utvrditi
Pravilnikom o unutarnjem redu Ministarstva.

Članak
33.

Savjetodavno
tijelo ministra je Kolegij ministra.

Stalni
članovi Kolegija ministra su zamjenik ministra, tajnik Ministarstva, pomoćnici
ministra, tajnik Kabineta ministra te savjetnici ministra.

Ostali
službenici Ministarstva pozivaju se na sjednice Kolegija prema potrebi.

Članak
34.

Za
raspravljanje o pojedinim pitanjima obavljanja poslova državne uprave iz
djelokruga Ministarstva, za utvrđivanje nacrta propisa i drugih dokumenata, davanje
mišljenja i prijedloga o značajnim pitanjima iz djelokruga Ministarstva
ministar može osnivati stručne savjete, odnosno radne grupe.

IV. SLUŽBENICI I NAMJEŠTENICI

Članak
35.

Poslove
i zadatke iz djelokruga Ministarstva, ovisno o vrsti, složenosti, stručnoj
spremi i drugim uvjetima obavljaju službenici i namještenici, raspoređeni na
radna mjesta u skladu sa Zakonom o državnim službenicima i namještenicima.

Okvirni
broj državnih službenika i namještenika potrebnih za obavljanje poslova iz
djelokruga Ministarstva nalazi se u tabeli koja je sastavni dio ove Uredbe i
koja se neće objaviti u »Narodnim novinama«.

V. PRIJELAZNE I ZAVRŠNE ODREDBE

Članak 36.

Pravilnik
o unutarnjem redu Ministarstva donijet će ministar, uz prethodnu suglasnost
ministarstva nadležnog za poslove opće uprave, u roku od 60 dana od dana
stupanja na snagu ove Uredbe.

Članak
37.

Danom
stupanja na snagu ove Uredbe prestaje važiti Uredba o unutarnjem ustrojstvu
Ministarstva za europske integracije (»Narodne novine«, broj 24/2000).

Članak
38.

Ova
Uredba stupa na snagu danom objave u »Narodnim novinama«.

Klasa:
023-03/01-01/45
Urbroj: 5030118-01-1
Zagreb, 26. srpnja 2001.

Potpredsjednica
**Željka Antunović,** v. r.

Uredba, NN 70/2001-1200